νομοσ που ΠΡΟΒΛΕΠΕΙ για τον προΫπολογισμο του ενιαιου φορεα εξωδικησ επιλυσης διαφορων χρηματοοικονομικησ ΦΥΣΗΣ για το οικονομικο ετοσ που ληγει την τριακοστη πρωτη δεκεμβριου του δυο χιλιαδεσ ΕΙΚΟΣΙ ΔΥΟ

|  |  |
| --- | --- |
| Προοίμιο.  20(Ι) του 2014  123(Ι) του 2016  133(Ι) του 2016  159(Ι) του 2017. | ΕΠΕΙΔΗ σύμφωνα με τις διατάξεις του περί της Δημοσιονομικής Ευθύνης και του Δημοσιονομικού Πλαισίου Νόμου, ο ετήσιος προϋπολογισμός κάθε οντότητας Γενικής Κυβέρνησης και κάθε αναθεωρημένος προϋπολογισμός αυτού, καταρτίζονται και κατατίθενται στη Βουλή των Αντιπροσώπων για ψήφιση με τον ίδιο τρόπο και την ίδια διαδικασία που αναφέρεται σε αυτόν, |
|  |  |
|  | ΚΑΙ ΕΠΕΙΔΗ, είναι αναγκαία η πρόβλεψη για τις δαπάνες του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης για το έτος που λήγει την 31η Δεκεμβρίου 2022 για τις οποίες δεν έχει ήδη γίνει πρόβλεψη ή δε θα γίνει τέτοια αργότερα από οποιοδήποτε Νόμο, |
|  |  |
|  | Για όλους τους πιο πάνω λόγους η Βουλή των Αντιπροσώπων ψηφίζει ως ακολούθως: |
|  |  |
| Συνοπτικός  τίτλος. | 1. Ο παρών Νόμος θα αναφέρεται ως ο περί Προϋπολογισμού του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης του 2022 Νόμος του 2022. |
|  |  |
| Έγκριση πληρωμής από το Ταμείο του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης ποσού ύψους €1.199.183 για τη χρήση του έτους που λήγει την 31η Δεκεμβρίου 2022. | 2. Επιπροσθέτως των ποσών που έχουν ήδη προϋπολογισθεί νόμιμα για τη χρήση του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης ή που θα προϋπολογιστούν αργότερα νόμιμα για τη χρήση αυτή, εγκρίνεται όπως πληρωθεί από το Ταμείο του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης και χρησιμοποιηθεί για τη χρήση του έτους που λήγει την 31η  Δεκεμβρίου 2022 ποσό που δεν υπερβαίνει το ένα εκατομμύριο εκατό ενενήντα εννέα χιλιάδες εκατό ογδόντα τρία ευρώ για την κάλυψη των δαπανών του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης για την περίοδο αυτή. |
|  |  |
| Ειδίκευση των ποσών που θα δαπανηθούν. Πρώτος Πίνακας. | 3. Το ποσό που εγκρίνεται, δυνάμει των διατάξεων του άρθρου 2, χορηγείται ως ειδικευμένη πίστωση για τις υπηρεσίες και τους σκοπούς που αναφέρονται στο Δελτίο Δαπανών που περιλαμβάνεται στον Πρώτο Πίνακα. |
|  |  |
| Χρησιμοποίηση του περισσεύματος ορισμένων άρθρων για την κάλυψη του ελλείμματος άλλων άρθρων κάτω από το ίδιο Κεφάλαιο.  Πρώτος Πίνακας. | 4.(1) Τηρουμένων των διατάξεων της πρώτης επιφύλαξης, εφόσον το ολικό ποσό που δαπανάται για τις υπηρεσίες και τους σκοπούς που αναφέρονται και εξειδικεύονται, αντίστοιχα, κάτω από κάθε άρθρο στον Πρώτο Πίνακα δεν υπερβαίνει το ολικό ποσό που χορηγείται με τον παρόντα Νόμο ως ειδικευμένη πίστωση για τις εν λόγω υπηρεσίες και σκοπούς, αντίστοιχα, οποιοδήποτε περίσσευμα που προκύπτει από οποιοδήποτε άρθρο για τις εν λόγω υπηρεσίες και σκοπούς, είτε από την εξοικονόμηση δαπανών στο εν λόγω άρθρο είτε γιατί το ποσό που εγκρίθηκε για το εν λόγω άρθρο υπερβαίνει το ποσό που απαιτήθηκε και δαπανήθηκε, με βάση τις διατάξεις του παρόντος Νόμου, σε σχέση με το εν λόγω άρθρο, δύναται με την έγκριση του Υπουργού Οικονομικών να διατεθεί και δαπανηθεί για την κάλυψη του ελλείμματος οποιουδήποτε ποσού δαπανήθηκε σε οποιοδήποτε άλλο άρθρο του ιδίου Κεφαλαίου του Πρώτου Πίνακα: |
|  |  |
|  | Νοείται ότι, οποιαδήποτε εξοικονόμηση στις ομάδες/υποομάδες/άρθρα 02000 «Αξιωματούχοι» και 02100 «Συμβασιούχοι», του Κεφαλαίου 1 «Διαχειριστικά Έξοδα» του Πρώτου Πίνακα δεν δύναται να διατεθεί και δαπανηθεί για την κάλυψη του ελλείμματος οποιουδήποτε ποσού που δαπανήθηκε πάνω σε οποιαδήποτε των προαναφερόμενων άρθρων δαπανών ή πάνω σε οποιοδήποτε άλλο άρθρο δαπανών του ίδιου Κεφαλαίου, αλλά ούτε και οποιαδήποτε εξοικονόμηση πάνω σε οποιοδήποτε άλλο άρθρο δαπανών του ίδιου Κεφαλαίου δύναται να διατεθεί και δαπανηθεί για την κάλυψη του ελλείμματος οποιουδήποτε από τα πιο πάνω αναφερόμενα άρθρα δαπανών: |
|  |  |
|  | Νοείται περαιτέρω ότι, οποιαδήποτε εξοικονόμηση από παράλειψη εκτέλεσης οποιασδήποτε υπηρεσίας ή σκοπού δεν θεωρείται εξοικονόμηση για τους σκοπούς του παρόντος άρθρου. |
|  |  |
|  | (2) Σε περίπτωση που δεν υπάρχουν εξοικονομήσεις, όπως προβλέπεται στο εδάφιο (1), δύναται έπειτα από έγκριση του Υπουργού Οικονομικών να μεταφερθούν πιστώσεις από το άρθρο «Μη Προβλεπόμενες Δαπάνες και Αποθεματικό» του Κεφαλαίου 10 του Πρώτου Πίνακα και να δαπανηθούν για την κάλυψη του ελλείμματος οποιουδήποτε ποσού που δαπανήθηκε σε οποιοδήποτε άλλο άρθρο του Κεφαλαίου 1 του Πρώτου Πίνακα. |
|  |  |
|  | (3) Μέσα σε ένα μήνα από την έγκριση του Υπουργού Οικονομικών, σύμφωνα με τις διατάξεις των εδαφίων (1) και (2), κατατίθεται από αυτόν στη Βουλή των Αντιπροσώπων έκθεση που να δεικνύει τις περιπτώσεις στις οποίες δόθηκε τέτοια έγκριση και τις συνθήκες κάτω από τις οποίες αυτή χορηγήθηκε. |
|  |  |
|  | (4) Κάθε υπέρβαση κονδυλίων, κατά παράβαση της διαδικασίας που προβλέπεται στα εδάφια (1) και (2), θεωρείται ότι δεν έγινε νόμιμα και οι λειτουργοί που ασκούν έλεγχο πάνω στα κονδύλια από τα οποία έγινε η υπέρβαση καθίστανται προσωπικά υπεύθυνοι για κάθε υπέρβαση που διενεργήθηκε ή θα διενεργηθεί. |
|  |  |
| Πρόσληψη συμβασιούχου προσωπικού. | 5. Ανεξαρτήτως των διατάξεων του παρόντος Νόμου και οποιουδήποτε άλλου σε ισχύ Νόμου ή Κανονισμών που εκδίδονται δυνάμει αυτών, ουδεμία δαπάνη διενεργείται για την πρόσληψη πρόσθετου συμβασιούχου προσωπικού σε αριθμό που να υπερβαίνει τον αριθμό του υπηρετούντος προσωπικού για το 2021.  Νοείται ότι, είναι δυνατή η έναρξη και/ή η συνέχιση διαδικασίας πρόσληψης πρόσθετου συμβασιούχου προσωπικού, μόνο στην περίπτωση που υποβληθεί προηγουμένως αιτιολογημένο αίτημα στον Υπουργό Οικονομικών και εγκριθεί. |
| Λειτουργοί που ασκούν έλεγχο επί των κονδυλίων | 6. Ο Χρηματοοικονομικός Επίτροπος ή/και οποιοσδήποτε άλλος λειτουργός στον οποίο εκχωρείται η εξουσία αυτή από τον ίδιο, ορίζεται ως ο λειτουργός υπεύθυνος για την άσκηση του ελέγχου επί των κονδυλίων του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης. |
| Λειτουργοί υπεύθυνοι για την είσπραξη των εσόδων. | 7. Ο Χρηματοοικονομικός Επίτροπος ή/και οποιοσδήποτε άλλος λειτουργός στον οποίο εκχωρείται η εξουσία αυτή από τον ίδιο, ορίζεται ως ο λειτουργός υπεύθυνος για την είσπραξη των εσόδων του Ενιαίου Φορέα Εξώδικης Επίλυσης Διαφορών Χρηματοοικονομικής Φύσης. |